Správa 
o daňových únikoch na spotrebnej dani z liehu a na spotrebnej dani z tabakových výrobkov
po vstupe SR do EÚ a návrh opatrení na ich elimináciu 

Ministerstvo financií SR, sekcia daňová a colná predkladá na základe Plánu hlavných úloh Ministerstva financií SR na rok 2005 „Správu o daňových únikoch na spotrebnej dani z liehu a na spotrebnej dani z tabakových výrobkov po vstupe SR do EÚ a návrh opatrení na ich elimináciu“. 

Úvod

Vstupom Slovenskej republiky do EÚ došlo k zásadným zmenám, ktoré sa dotýkajú všetkých občanov, štátu a jeho ekonomiky a teda i daňového systému. Obzvlášť závažne vstup SR do EÚ ovplyvňuje celú daňovú oblasť, teda aj oblasť nepriamych daní, ktorá je harmonizovaná jednotným daňovým systémom uplatňovaným v rámci celého Spoločenstva. Harmonizácia legislatívy spotrebných daní v oblasti liehu, tabaku a tabakových výrobkov  spočívala  v   prijatí  zákona č.  106/2004  Z.  z.  o  spotrebnej  dani z  tabakových  výrobkoch  a  zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z.  o výrobe a uvádzaní liehu na trh v znení zákona č. 211/2003 Z.  z. 

Cieľom prijatia citovaných zákonov bolo okrem iného dospieť k zamedzeniu daňových únikov, k sprehľadneniu celého systému nakladania s liehom, tabakom a tabakovými výrobkami, k rozšíreniu kontrolných možností, k obmedzeniu nelegálneho obchodu s liehom a tabakovými výrobkami a k výraznému zlepšeniu podnikateľského prostredia. 

Vláda Slovenskej republiky prerokovala dňa 28. apríla 2004 materiál „Analýza dopadu nelegálneho trhu s tabakom, tabakovými výrobkami, liehom a liehovinami“, v ktorom boli prijaté určité opatrenia na zamedzenie daňových únikov na vyššie uvedených komoditách.

Predkladaná správa vyhodnocuje prijaté opatrenia na zamedzenie daňových únikov na spotrebnej dani z liehu a na spotrebnej dani z tabakových výrobkov po roku uplatnenia týchto zákonov v praxi a informuje o navrhovaných opatreniach na minimalizáciu daňových únikov.

Daňové úniky na spotrebnej dani z liehu 

I. Formy daňových únikov

Zvýšené riziko daňových únikov na spotrebnej dani z liehu je dané tým, že lieh a liehoviny je možné ľahko vyrobiť z voľne dostupných surovín. Medzi ďalšie dôvody zvýšenej pozornosti patrí aj skutočnosť, že lieh je ľahko skladovateľný a jeho fyzikálno-chemické vlastnosti prinášajú riziko pomerne ľahkej zameniteľnosti s iným tovarom, s čím súvisí jeho nesprávne označovanie pri dovoze s cieľom vyhnúť sa clu a daniam. 

Colná správa na základe poznatkov z praxe medzi najzávažnejšie daňové úniky na spotrebnej dani z liehu označuje:

- nelegálnu výrobu alkoholu, 
- nelegálne držané zariadenia na výrobu liehu,
- držbu spotrebiteľského balenia so slovenskými kontrolnými známkami, pri ktorých ochranné prvky nepreukazujú známky pravosti, 
- predaj liehu bez označenia kontrolnou známkou, 
- zistenie falošných kontrolných pások, 
- nezaplatenie spotrebnej dane z liehu, 
- podozrenie z porušenia pri preprave liehu v pozastavení dane na území únie, 
- používanie liehu oslobodeného od dane bez vydaného odberného preukazu ako aj nákup liehu oslobodeného od dane z členských štátov bez vydaného povolenia na prijímanie liehu v pozastavení dane, 
- trestný čin krátenia dane podľa § 160 ods. 1 Trestného zákona, 
- finančný únik, ktorý vznikol nesprávnym uvedením údajov, 
- neskoré podanie daňového priznania, 
- neskoré podanie zúčtovania kontrolných známok, 
- nezákonné skladovanie liehu, 
- falšovanie a pozmeňovanie technických opatrení na označovanie tovaru.

II. Nástroje na zamedzenie daňovým únikom

Colné orgány ako aj zainteresované profesijné zväzky pozitívne hodnotia uplatňovanie novej legislatívy v oblasti správy spotrebnej dane z liehu, čo sa už aj odzrkadlilo na náraste výberu spotrebnej dane z liehu zo strany štátu. 

Prínosy vyplývajúce zo stálej prítomnosti správcu dane v daňových skladoch liehu 

- zníženie možných daňových únikov uplatňovaním skutočne zistených strát liehu

Z doterajších poznatkov z praxe daňové subjekty vykazujú podstatne nižšie čerpanie normovaných strát liehu ako v minulosti, keď vykazované straty liehu predstavovali pomerne významnú časť normovaných strát. Takto ušetrený lieh bol ďalej neevidovaný, čím bol možným zdrojom ďalšej nelegálnej manipulácie a nezdanených príjmov. V súčasnosti si daňové subjekty nárokujú skutočné straty a nie straty fiktívne, čím sa znížila možnosť manipulácie daňových subjektov so stratami. 

- zamedzenie nelegálnej výroby liehu a nelegálneho získavania liehu u riadne registrovaných subjektov

Výkon daňového dozoru v daňových skladoch liehu zabezpečený nepretržitou prítomnosťou správcu dane zabraňuje nelegálnej výrobe liehu a nedochádza ani k spracovaniu a preprave nelegálneho liehu. Činnosť daňových subjektov je viac prehľadná a daňové subjekty sú prinútené dodržiavať všeobecne záväzné predpisy. Daňové subjekty sú prísnejším daňovým dozorom nútené k zodpovednejšiemu vedeniu záznamov a predpísaných evidencií, čo umožňuje kontrolovať aj spotrebu surovín vzhľadom na vyrobené množstvo liehu. Výrobné zariadenia sú pod nepretržitým dozorom správcu dane a priložené uzávery nie je možné bez vedomia správcu dane dodatočne upravovať. Nepretržitá prítomnosť správcu dane v užívateľských podnikoch, ktoré lieh regenerujú, zabezpečuje kontrolu používania liehu na daný účel a podľa stanovených noriem spotreby, čím sa zamedzuje nelegálnemu získavaniu liehu. Nepretržitá prítomnosť správcu dane v octárni zabraňuje tiež možnosti zneužitia liehu fingovaním prevádzkovej poruchy v procese výroby octu. V minulosti sa často takto fingovane „znehodnotený“ a „zlikvidovaný“ lieh znovu získaval a používal na ďalšiu nelegálnu manipuláciu.

- nepretržitá prítomnosť správcu dane pri príjme a výdaji liehu

Nepretržitá prítomnosť správcu dane pri príjme a výdaji liehu zabezpečuje úplnú kontrolu nad pohybom liehu a verifikáciu sprievodných dokumentov podľa skutočného množstva prijatého liehu. Možnosť odoberania vzoriek liehu z liehovej zásielky zabraňuje nesprávnemu deklarovaniu resp. zámene liehovej zásielky. Rovnako nedochádza ani k vyskladneniu osobitne denaturovaného  liehu pre odberateľa, ktorý nepredloží odberný poukaz, čím je zabránené zneužitiu osobitne denaturovaného liehu. 

- dodržiavanie postupov pri denaturácii liehu

Nepretržitá prítomnosť správcu dane pri denaturácií liehu a pri povinnom odbere vzoriek liehu v procese denaturácie, ako aj pri odbere vzoriek denaturačného prostriedku zabezpečila výrobu denaturovaného liehu v súlade s platnými právnymi predpismi. Z takto vyrobeného denaturovaného liehu už nie je možné denaturačné prostriedky odstraňovať bežnými postupmi a preto už nemôže dochádzať k zneužitiu denaturovaného liehu.

- ostatné prínosy

Nepretržitou prítomnosťou správcu dane a prísnejším daňovým dozorom dochádza ku kontrole dodržiavania všetkých súvisiacich všeobecne záväzných právnych predpisov, napr. správne označovanie spotrebiteľského balenia liehu (okrem kontrolnej známky aj etiketou), správne plnenie a dodržiavanie naplneného množstva s vyznačením na spotrebiteľskom balení, kvalita liehu atď. Prísnejšia kontrola nad označovaním a uvádzaním označovaného liehu do daňového voľného obehu spôsobuje aj zníženie množstva spotrebiteľského balenia liehu označeného falzifikátmi kontrolnej známky.

Registrácia a evidencia daňových subjektov

Sprísnené podmienky pre registráciu a evidenciu daňových subjektov, podnikajúcich s liehom umožnili registráciu takých subjektov, ktorých podnikateľské zámery a výsledky ich doterajšej činnosti preukazujú ich daňovú spoľahlivosť. Vylúčila sa registrácia daňových subjektov, ktorí si neplnili záväzky voči štátu a ktorí si opakovane zakladali nové spoločnosti a predchádzajúce spoločnosti zanechávali so záväzkami voči štátu. 

Zabezpečenie dane

Inštitút zabezpečenia dane colné orgány používajú v čase, keď tovar podliehajúci spotrebnej dani  vyrobený alebo prepravený na daňové územie ešte nie je zdanený. Takouto zábezpekou sa zaručí prísun finančných prostriedkov do štátneho rozpočtu v prípade, ak daňový subjekt splatnú daň neodvedie z rôznych dôvodov (daňové úniky, nezrovnalosť pri preprave, platobná neschopnosť). Zabezpečenie dane sa osvedčuje najmä pri preprave tovaru podliehajúceho spotrebnej dani v pozastavení dane, keď sa všetky daňové subjekty prepravujúce tovar snažia o čo najrýchlejšie ukončenie prepravy bez vzniku nezrovnalosti pri preprave, a to z dôvodu uvoľnenia finančných prostriedkov viazaných formou zábezpeky. Je možné všeobecne konštatovať, že inštitút zábezpeky núti daňové subjekty, aby dodržiavali platobnú disciplínu, nakoľko sú ich viazané finančné prostriedky použiteľné pri úhrade daňového dlhu.

Oznamovacia povinnosť (§ 44 zákona o spotrebnej dani z liehu)

Účinnosťou zákona o spotrebnej dani z liehu sa zaviedol v rámci kontroly obehu liehu a liehovín systém predkladania pravidelných oznámení o príjme, výdaji a stave zásob spotrebiteľského balenia liehu a oznámení o výrobe, príjme, výdaji a stave zásob liehu, ktorý nie je v spotrebiteľskom balení. 

Colné riaditeľstvo SR na základe doterajších skúseností z praxe konštatuje neefektívnosť zavedenia systému predkladania pravidelných oznámení, nakoľko je administratívne a časovo náročné na spracovanie, analyzovanie  a vyhodnotenie takýchto údajov a to z dôvodu, že údaje nie sú v elektronickej podobe. Riešením pre využitie predkladaných oznámení  je legislatívne upraviť povinnosť predkladania oznámení v elektronickej podobe. 

Spracovanie údajov z predložených pravidelných oznámení colným riaditeľstvom by malo efektívny dopad na kontrolu prieniku nelegálneho liehu na legálny trh  a na základe  evidencie zásob z predchádzajúceho mesiaca by bolo možné kontrolou odhaliť možné daňové úniky na spotrebnej dani z liehu v krátkom čase.

Využiteľnosť liehu ako obnoviteľného zdroja

Najrýchlejšie sa rozvíjajúcou oblasťou v oblasti využitia liehu sa v blízkej budúcnosti ukazuje využitie liehu ako obnoviteľného zdroja používaného ako palivo v doprave. 

Pozitívom využitia liehu pri výrobe motorového oleja, na ktorú je možné si uplatniť zníženú sadzbu dane na minerálny olej s biogénnou látkou je

- biogénnu látku môže vyrábať len prevádzkovateľ daňového skladu, 
- zmes minerálneho oleja a biogénnej látky je možné vyrábať len v prítomnosti osoby poverenej colným úradom, 
- nie je možné primiešavanie bioetanolu výrobcom ani distribútorom minerálneho oleja, 
z čoho vyplýva dostatočná garancia platenia spotrebnej dane z liehu a tým aj zamedzenie daňových únikov na tejto dani.

III. Vyhodnotenie 

Prehľad plnenia príjmov štátneho rozpočtu zo spotrebnej dane z liehu
v tis. Sk
	výber spotrebnej dane z liehu colnými orgánmi 	výber spotrebnej dane z liehu daňovými orgánmi	spolu colné a daňové orgány	
január 2004	67 972	197 309	265 281	
február 2004	122 479	199 116	321 595	
marec 2004	135 183 	114 290	249 473	
apríl 2004	68 919 	207 084	276 003	
máj 2004	46 770 	73 879	120 649	
jún 2004	159 116	-36 432	122 684	
júl 2004	250 155	-26	250 129	
august 2004	417 978	-361	417 617	
september 2004	396 623	85	396 708	
október 2004	387 112	1 066	388 178	
november 2004	401 568	3 444	405 012	
december 2004	439 193	225 134	664 327	
spolu za rok  2004	2 893 068	984  588	3 877 656	
január 2005	536 283	2	536 285	
február 2005	335 130	111	335 241	
marec 2005	321 978	885	322 863	
apríl 2005	424 796	182	424 978	
spolu za január až apríl 2005	1 618 187	1 180	1 619 367	

Od januára do apríla 2004 bolo na spotrebnej dani z liehu vybraných 1 112 352 tis. Sk. V  rovnakom období roku 2005 sa na spotrebnej dani z liehu vybralo 1 619 367 tis. Sk, čo predstavovalo zvýšenie o 507 015 tis. Sk.  K uvedenému porovnaniu je potrebné poznamenať, že výber spotrebnej dane z liehu v období január až apríl 2004 bol ovplyvnený zmenami v legislatíve, ktoré okrem iného ovplyvnili aj správanie daňových subjektov. Ak však porovnáme výber spotrebnej dane z liehu za celý rok 2003 a 2004, je možné konštatovať nárast výberu na tejto dani  o  490 780 tis. Sk (výber v roku 2003 predstavoval 3 386 876 tis. Sk, výber v roku 2004 predstavoval 3 877 656 tis. Sk). 

Na základe zvýšeného výberu spotrebnej dane z liehu je možné konštatovať zníženie výskytu nelegálneho trhu s liehom.

Prehľad počtu registrovaných subjektov na spotrebnej dani z liehu

typ daňového subjektu

	Stav k 30.4.2004	Stav k 1.5.2004	Stav k 30.4.2005	
prevádzkovateľ daň. skladu	-	23	37	
- daňový sklad	-	26	45	
oprávnený príjemca	-	19	71	
užívateľský podnik	-	67	127	
prevádzkovateľ liehovarníckeho závodu na pestovateľské pálenie ovocia	-	12	124	
spolu	1 092*	147	404	
( * daňová správa ako správca spotrebnej dane z liehu pred vstupom SR do EÚ neevidovala jednotlivé typy daňových subjektov) 
  
Sprísnenie podmienok v oblasti spotrebnej dane z liehu a zvýšená kontrola liehu spôsobila zníženie počtu registrovaných daňových subjektov. 

Z nárastu výberu spotrebnej dane z liehu v spojení so znížením počtu registrovaných daňových subjektov je možné dospieť k záveru, že sprísnené opatrenia v oblasti kontroly liehu efektívne znižujú daňové úniky na tejto dani a prispievajú k legalizácií výroby liehu.
	
Prechodom správy všetkých spotrebných daní z daňovej správy na colnú správu od 1. mája 2004 bol súčasne zahájený výkon operatívno-pátracej činnosti v oblasti vnútornej správy spotrebnej dane z liehu, ktorý bol zameraný na:

- nezákonnú výrobu liehu a liehovín, 
- falšovanie kontrolných známok na označovanie spotrebiteľského balenia liehu, 
- predaj neoznačených spotrebiteľských balení liehu. 

Uplatňovanie strát liehu pred a po vstupe SR do EÚ

Uplatňovanie strát liehu do 1. 5. 2004 podľa typu liehovarníckeho závodu	Uplatňovanie strát liehu po 1. 5. 2004 podľa typu liehovarníckeho závodu	
liehovar	vypočítané straty liehu (normované) 
v l a.	uplatňované straty liehu 
v l a.	Čerpanie strát liehu
v %	predpokladané čerpanie strát liehu
v %	úspora liehu 
v l a.	úspora liehu 
v mil. Sk	
priemyselný liehovar	187 946,0	153 994,0	81,90	40,00	78 816,00	19,70	
rafinéria	73 927,6	41 250,0	55,80	30,00	19 072,00	4,77	
egalizačná stanica	1 274,7	1 252,0	98,20 	50,00	614,65	0,15	
výrobňa liehovín	35 054,0	30 315,0	86,48	40,00	16 293,40	4,07	

V období pred vstupom SR do EÚ sa čerpanie strát liehu pohybovalo na úrovni 80 až 90 % ustanovenej normy, kým po vstupe sa čerpanie strát liehu pohybuje už len na úrovni 40 až 50 % ustanovenej normy. 

V roku 2004 sa uskutočnil spoločný výkon daňového dozoru v skladových a prevádzkových priestoroch obchodných reťazcov a prevádzkových skladov, ktorý bol zameraný na kontrolu kontrolných známok na spotrebiteľskom balení liehu a ich pravosť. Evidovaných bolo 96 podozrení z porušenia colných a daňových predpisov a 68 podozrení zo spáchania trestného činu. Colná správa vykonala celkom 204 kontrol, pričom zaistila 1 032 645 l a. liehu a 31 000 kusov cigariet. Daňový únik súhrnne predstavoval 69 086 200,- Sk. 

Ďalším faktorom spôsobujúcim daňový únik na spotrebnej dani z liehu je nezákonné pálenie hlavne ovocných destilátov vyrobených z cukru, cukrovej repy, vína a raže, ktoré sú následne dochucované dostupnými arómami. Taktiež liehoviny legálne vypálené v pestovateľských páleniciach, ktoré sú určené pre vlastnú potrebu a sú subjektami nezákonne predávané, nakoľko sú zaťažené zníženou sadzbou dane z liehu. 

Colná správa po prevzatí správy spotrebnej dane z liehu zistila celkovo 29 prípadov nelegálnych zariadení na výrobu liehu. Z uvedeného počtu bolo zistených v roku 2004 12 prípadov, kde daňový únik predstavoval čiastku cca 6 603 470,- Sk. V období od 1. 1. 2005 do 31. 3. 2005 bolo zistených 17 prípadov, kde daňový únik predstavoval čiastku cca 109 774,- Sk.

Colná správa v roku 2004 po prevzatí správy spotrebnej dane z liehu eviduje 197 prípadov zaistenia liehu a liehových nápojov (celkom 1 024 022 litrov) v celkovej sume 37 397 409,- Sk. Colný dlh predstavoval čiastku 296 233 579,- Sk.  V januári až marci 2005 bolo evidovaných 194 prípadov zaistenia liehu a liehových nápojov (celkom 10 655 litrov) v celkovej sume 2 319 694,- Sk. Colný dlh predstavoval 2 816 913,- Sk.

IV. Navrhované opatrenia

Na zamedzenie daňových únikov na spotrebnej dani z liehu bude potrebné:

- zvážiť zavedenie licencií (koncesovaných živností) na predaj liehu a liehovín,
- zvážiť vybudovanie systému mobilných analyzátorov pôvodu a kvality liehovín predávaných v pohostinstvách, reštauráciách a pod., v ktorých sa predáva veľká časť „čiernych liehovín“,
- aktívne a systematicky kontrolovať predaj liehu v pohostinstvách, reštauráciách a pod., 
- jednoznačne definovať podmienky protiprávnosti prechovávania prevádzkyschopného zariadenia na výrobu liehu a legislatívne doriešiť sankčné dôsledky protiprávneho  prechovávania tohto zariadenia,
- zvážiť sprísnenie podmienok vydávania povolenia na prevádzkovanie daňového skladu ako aj na nákup liehu oslobodeného od spotrebnej dane z liehu osobám, ktoré porušujú ustanovenia zákona o spotrebnej dani z liehu (vrátane majetkovo a personálne prepojených osôb),
-	zvážiť možnosť vykonávania kontroly v tlačiarňach kontrolných známok so zameraním sa na kontrolu prepojenia pracovníkov tlačiarní kontrolných známok s odberateľmi známok, prípadne zamerať kontrolnú činnosť na vyhľadávanie nelegálnych tlačiarní.

Daňové úniky na spotrebnej dani z tabakových výrobkov

I. Formy daňových únikov

Podvody týkajúce sa spotrebnej dane z tabakových výrobkov a pašovanie cigariet v rámci vnútorného i vonkajšieho obchodu EÚ je pre úniu vážnym problémom, pretože ceny v niektorých členských štátoch dosahujú až štvornásobok cien v iných členských štátoch.  

Medzinárodne organizované pašovanie cigariet a ilegálny obchod s nepreclenými a nezdanenými cigaretami sa stali významnou súčasťou organizovanej kriminality. Vysoká miera zisku dosahovaná pri nezákonnom dovoze zásielok cigariet umožňuje časť získaných prostriedkov investovať do technického vybavenia potrebného k páchaniu trestnej činnosti a prípadne aj ku korupcii colníkov. 

Pri odhaľovaní nezákonných aktivít v oblasti nelegálneho dovozu tabaku a cigariet sú známe nasledujúce spôsoby  protizákonného konania: 

- fiktívne vývozy (bez colného konania, výstup potvrdený falošnou pečiatkou, čísla JCD patria inému vývozu alebo vôbec neexistujú),
- fiktívne ukončenie režimu tranzit (dodanie colnému úradu potvrdené falošnou pečiatkou, čísla RDT potvrdzujúce dodanie tovaru patria inej tranzitnej operácii alebo vôbec neexistujú),
- prepustenie tovaru do režimu tranzit bez zaevidovania na colnom úrade odoslania  (zainteresovaní colníci pohraničného colného úradu),
- prepustenie tovaru do režimu voľný obeh bez  dostatočného overenia colného vyhlásenia, bez odobratia vzorky a bez zabezpečenia colného dlhu, 
- prejednanie a prepustenie tovaru do navrhovaného režimu (dovoz, vývoz, tranzit) neexistujúcej firme (fiktívny deklarant),
- úmyselne deklarovaná nižšia hmotnosť tovaru (pri tabaku na šúlanie), 
- pašovanie cigariet cez hranicu s Ukrajinou,
- predaj nelegálneho tabaku a tabakových výrobkov.

II. Nástroje na zamedzenie daňovým únikom

Výkon operatívno-pátracej činnosti colných orgánov v oblasti vnútornej správy spotrebných daní z tabakových výrobkov bol zameraný na:

- falšovanie kontrolných známok na označovanie spotrebiteľského balenia cigariet, 
- predaj spotrebiteľských balení tabakových výrobkov za inú ako určenú cenu na kontrolnej páske, 
- nezákonnú výrobu tabakových výrobkov,
- predaj neoznačených spotrebiteľských balení cigariet. 

Colná správa po prijatých opatreniach na východnej hranici zaznamenala zvýšený pohyb nelegálnych tabakových výrobkov na južnej hranici s Maďarskom. 

Colné riaditeľstvo SR nadviazalo spoluprácu s poľskou a maďarskou colnou správou v oblasti kontroly dovozu tovaru podliehajúceho spotrebným daniam. Zástupcami colných správ Maďarska, Poľska a Slovenska boli navrhnuté možnosti spolupráce v nasledujúcich oblastiach:

- vytvorenie spoločnej databázy osôb, ktoré páchajú colné a daňové podvody a tovarov, ktoré sa využívajú na páchanie colných a daňových podvodov, 
- vymenovanie tzv. „styčných dôstojníkov“ zúčastnených colných správ pre riešenie problematiky vonkajšej hranice Európskej únie,
- výmena fotodokumentácie o rôznych úkrytoch nelegálne dovážaného tovaru na vonkajšej hranici Európskej únie s Ukrajinou,
- spoločný postup voči colnej správe na Ukrajine, 
- vyžadovanie písomných colných vyhlásení pri dovoze cigariet ako tovaru neobchodného charakteru, na ktorý sa uplatňuje oslobodenie od dovozných platieb.

Za účelom koordinácie postupu voči narastajúcemu trendu pašovania cigariet sa uskutočňujú pravidelné porady všetkých zainteresovaných zložiek (napr. spoločnosť Philip Morris Slovakia, Imperial Tobacco Slovakia, s ktorými má colná správa SR podpísané memorandá o porozumení, na základe ktorých tieto spoločnosti vykonávajú analýzy zaistených cigariet).
Výsledkom spolupráce zainteresovaných zložiek sú aj zmeny v rekodifikovanom Trestnom zákone, ktoré rozšírili rozsah činností, postihované týmto zákonom. Pokiaľ pôvodný zákon postihoval výlučne uvádzanie neoznačeného tovaru do obehu, súčasný zákon umožňuje postihnúť všetkých účastníkov nelegálneho obchodu s tabakovými výrobkami t.j. nedovolený dovoz, vývoz, prepravu, uvádzanie do obehu alebo prechovávanie neoznačeného tovaru. 

Registrácia a evidencia daňových subjektov

Sprísnené podmienky pre registráciu a evidenciu daňových subjektov, podnikajúcich s tabakom a tabakovými výrobkami umožnili registráciu takých subjektov, ktorých podnikateľské zámery a výsledky ich doterajšej činnosti preukazujú ich daňovú spoľahlivosť. Vylúčila sa registrácia daňových subjektov, ktorí si neplnili záväzky voči štátu a ktorí si opakovane zakladali nové spoločnosti a predchádzajúce spoločnosti zanechávali so záväzkami voči štátu. 

Zabezpečenie dane

Inštitút zabezpečenia dane colné orgány používajú v čase, keď tovar podliehajúci spotrebnej dani  vyrobený alebo prepravený na daňové územie ešte nie je zdanený. Takouto zábezpekou sa zaručí prísun finančných prostriedkov do štátneho rozpočtu v prípade, ak daňový subjekt splatnú daň neodvedie z rôznych dôvodov (daňové úniky, nezrovnalosť pri preprave, platobná neschopnosť). Zabezpečenie dane sa osvedčuje najmä pri preprave tovaru podliehajúceho spotrebnej dani v pozastavení dane, keď sa všetky daňové subjekty prepravujúce tovar snažia o čo najrýchlejšie ukončenie prepravy bez vzniku nezrovnalosti pri preprave, a to z dôvodu uvoľnenia finančných prostriedkov viazaných formou zábezpeky. Je možné všeobecne konštatovať, že inštitút zábezpeky núti daňové subjekty, aby dodržiavali platobnú disciplínu, nakoľko sú ich viazané finančné prostriedky použiteľné pri úhrade daňového dlhu.

III. Vyhodnotenie 

Motivácia k nelegálnemu dovozu a predaju tabakových výrobkov vyplýva z relatívne vysokej spotrebnej dane, t.j. na malom fyzickom objeme tovaru je relatívne vysoké daňové zaťaženie, ktorá umožňuje dosiahnuť pri pašovaní a nelegálnom predaji cigariet vysoké zisky a z ľahkej manipulácie aj s veľkými objemami. Tým štát prichádza o clo, spotrebnú daň, DPH a tuzemskí výrobcovia a obchodné spoločnosti o zisk. 

Pri tabakových výrobkoch je podstata problému pri pašovaní tabakových výrobkov cez východnú hranicu (z Ukrajiny), kde je daňové zaťaženie tabakových výrobkov a ich výsledná cena oveľa nižšia, ako na Slovensku. Napríklad na Ukrajine sa cena škatuľky s 20 ks cigariet  pohybuje od 15 Sk, pričom na Slovensku je to od 49 Sk.

Od 1. marca 2005 bolo colnou správou v prípade podania colného vyhlásenia ústne súčasne zavedené podávanie písomného colného vyhlásenia, a to z dôvodu alarmujúceho pašovania cigariet z Ukrajiny a z dôvodu monitorovania dovozných aktivít cestujúceho. Týmto opatrením sa už čiastočne zamedzilo tzv. cigaretovej turistike, keď cestujúci prekročili štátne hranice (v prípade Slovenska smerom na Ukrajinu) nie za účelom návštevy a poznania susedného štátu, ale za účelom nákupu a dovozu cigariet v množstve oprávňujúcich nárok na oslobodenie, pričom následne po dovoze cigarety predávali ďalším osobám. Podľa vyjadrení colnej správy bol takýto oslobodený dovoz cigariet pre osobnú spotrebu zneužívaný niekoľkonásobným prechodom cestujúcich cez hranicu s povoleným množstvom cigariet za jeden deň. 

Príjem štátneho rozpočtu v roku 2004 zo spotrebnej dane z tabakových výrobkov bol vo výraznej miere ovplyvnený zmenou spôsobu stanovovania sadzby z cigariet. Daň z tabakových výrobkov je závislá od počtu kusov spotrebiteľského balenia cigariet a od ceny spotrebiteľského balenia cigariet. Nakoľko sa táto metodika pri plánovaní štátneho rozpočtu v Slovenskej republike neuplatňovala, nastal v roku 2004 rozdiel medzi plánovaným a skutočným príjmom zo spotrebnej dane z tabakových výrobkov. 

V nasledujúcej tabuľke uvádzame prehľad o plnení príjmov štátneho rozpočtu zo spotrebnej dane z tabakových výrobkov. 

Prehľad plnenia príjmov štátneho rozpočtu zo spotrebnej dane z tabakových výrobkov

v tis. Sk
	výber spotrebnej dane z tabaku  colnými orgánmi	výber spotrebnej dane z tabaku daňovými orgánmi	spolu colné a daňové orgány	
január 2004	166 514	206 949	373 463	
február 2004	271 110	208 440	479 550	
marec 2004	388 481	210 416	598 897	
apríl 2004	538 126	216 833	754 959	
máj 2004	408 397	811 848	1 220 245	
jún 2004	76 441 	5	76 446	
júl 2004	355 475	119	355 594	
august 2004	630 777	6	630 783	
september 2004	817 468	3	817 471	
október 2004	785 414	73	785 487	
november 2004	858 848	-11	858 837	
december 2004	817 260	278	817 538	
spolu za rok  2004	6 114 311	1 654 959		             7 769 270	
január 2005	854 826	5	854 831	
február 2005	698 536	20	698 556	
marec 2005	636 391	315	636 706	
apríl 2005	772 428	23	772 451	
spolu za január až apríl 2005	2 962 181	363	2 962 544	

Najväčší nárast výberu spotrebnej dane z tabakových výrobkov je evidovaný v máji 2004 v celkovej sume 1 220 244 tis. Sk z dôvodu vyskladnenia všetkých zásob cigariet s neoznačenou cenou v zmysle zákona č. 106/2004 Z. z. o spotrebnej dani z tabakových výrobkoch.  Od  januára  do  apríla  2004  bolo  na  spotrebnej  dani  z  tabakových výrobkov vybraných 2 206 869 tis. Sk. V  rovnakom  období  roku  2005  sa  na spotrebnej dani z tabakových výrobkov vybralo 2 962 544 tis. Sk, čo predstavovalo zvýšenie o 755 675 tis. Sk.  

Prehľad registrovaných subjektov na spotrebnej dani z tabakových výrobkov

typ daňového subjektu	Stav k 30.4.2004	Stav 
k 1.5.2004	Stav 
k 30.4.2005	
prevádzkovateľ daň. skladu	-	4	8	
- daňový sklad	-	9	15	
oprávnený príjemca	-	6	12	
užívateľský podnik	-	x	x	
prevádzkovateľ liehovar. závodu na pestovateľské pálenie ovocia	-	x	x	
spolu	90*	19	35	
(*daňová správa ako správca spotrebnej dane z tabakových výrobkov pred vstupom SR do EÚ neevidovala jednotlivé typy daňových subjektov) 

Sprísnenie podmienok v oblasti spotrebnej dane z tabakových výrobkov a zvýšená kontrola tabaku a tabakových výrobkov spôsobila výrazné zníženie počtu registrovaných daňových subjektov. 

Z nárastu výberu spotrebnej dane z tabakových výrobkov v spojení so znížením počtu registrovaných daňových subjektov je možné dospieť k záveru, že sprísnené opatrenia v oblasti kontroly tabaku a tabakových výrobkov efektívne znižujú daňové úniky na tejto dani.

Po vstupe Slovenskej republiky do Európskej únie boli zistené a zdokumentované prípady nezákonného dovozu cigariet, ktoré sú uvedené v nasledujúcej tabuľke s vyčíslením prípadov zaistenia cigariet colnou správou. 

Prehľad  prípadov zaistenia cigariet colnou správou

obdobie	počet prípadov	počet zaistených cigariet 
v ks	colná hodnota 
v Sk	colný dlh
v Sk	
máj 2004	264	6 695 188	7 408 778,00	16 124 799,60	
jún 2004 	257	1 205 280	1 392 656,00	2 746 858,50	
júl 2004	246	1 100 960	1 080 277,00	2 710 325,00	
august 2004	241	1 371 973	1 399 801,00	3 444 258,60	
september 2004	529	2 524 603	2 119 119,00	5 731 571,00 	
október 2004	433	2 471 357	2 475 934,00	6 567 786,00	
november 2004	292	1 809 034	1 708 424,00	4 408 853,00	
december 2004	188	20 039 339	19 901 161,00	52 337 092,00	
január 2005	241	1 483 420	1 674 672,00	3 931 560,00	
február 2005	381	2 874 597	2 879 515,00	7 174 164,00	
marec 2005	444	2 814 338	2 967 143,00	7 090 718,00	

	Najvýraznejší počet zaistených cigariet colnou správou po vstupe do Európskej únie bol zaznamenaný v decembri 2004, zaistených bolo 20 039 339 kusov v celkovej hodnote 19 901 161,- Sk. Colný dlh predstavoval sumu 52 337 092,- Sk.

IV. Navrhované opatrenia

Na zamedzenie daňových únikov na spotrebnej dani z tabakových výrobkov bude potrebné:

- zavádzať scanery na vonkajšej hranici Európskej únie, t.j. na všetkých priechodoch na slovensko-ukrajinskej hranici – uvedené opatrenie považujeme za kľúčové pri odhaľovaní nelegálneho dovozu tabakových výrobkov,
- prioritné zameranie colnej správy na rozvíjanie spolupráce v oblasti kontroly spotrebných daní s poľskou a maďarskou colnou správou, pretože po vstupe kandidátskych krajín sa stalo SR súčasťou Európskej únie a pašované tovary sa môžu dostávať (napr. z Ukrajiny a iných krajín) na naše územie cez tieto krajiny, keďže neexistujú colné kontroly na vzájomných hraniciach a zároveň rozvíjanie spolupráce s colnými správami Rakúska a Nemecka vzhľadom na to, že colné správy týchto krajín majú dlhoročné skúsenosti s bojom proti pašovaniu cigariet a dosiahli preukázateľné úspechy,
- inštalovať a sprevádzkovať röntgenové zariadenia na všetkých hraničných prechodoch s Ukrajinou vrátane novopripravovaných hraničných priechodov, predovšetkým spustenie röntgenového zariadenia na röntgenovanie všetkých nákladných dopravných prostriedkov na colnom priechode Vyšné Nemecké (plánované ku koncu roka 2005),
- zvážiť zavedenie licencií na predaj tabaku a tabakových výrobkov,
- zvážiť  možnosť časového obmedzenia oslobodenia od dovozného cla cigariet (tovar oslobodiť od spotrebnej dane z tabakových výrobkov a dane z pridanej hodnoty len raz za kalendárny deň (kalendárny týždeň, kalendárny mesiac),
- zvážiť vytvorenie ďalšieho pásma vykonávania colného dohľadu (prvé pásmo – colný priechod, druhé pásmo – colné pohraničné pásmo),
- koordinované monitorovanie pohybu oslobodeného tovaru a odhaľovanie skladov a zhromaždísk tovaru, 
- inštalovať röntgen na celokamiónové zásielky na colnom priechode Vyšné Nemecké (pre identifikáciu dopravných prostriedkov, ktoré budú podrobené vnútornej kontrole),
- prerobiť kamerový systém na identifikáciu evidenčných čísiel dopravných prostriedkov (pripravený projekt z Prechodného fondu EÚ), 
-	zvážiť uzatvorenie dohody o opatreniach proti nezákonnému dovozu a falšovaniu medzi Philip Morris International ES zastúpeným Európskou komisiou a každým členským štátom.

Záver

Prijaté opatrenia na eliminovanie daňových únikov a boj proti nelegálnemu (čiernemu) obchodu na uvedených komoditách priniesli prvé pozitívne výsledky tak pre štát z hľadiska výberu dane ako aj pre podnikateľské prostredie zlepšením podmienok na podnikateľskú činnosť daňových subjektov.

Hoci plnenie príjmov štátneho rozpočtu na spotrebnej dani z liehu a na spotrebnej dani z tabakových výrobkov, ktoré tvoria významnú príjmovú položku štátneho rozpočtu nabralo pozitívny vývoj, je potrebné aj naďalej v  trende zavádzania nových opatrení a vyhodnocovania zavedených opatrení pokračovať, nakoľko je tu stále značné riziko nárastu daňových únikov na týchto daniach. 

Zároveň je potrebné úzko spolupracovať s inými colnými správami v rámci Európskeho spoločenstva pri odhaľovaní nelegálnej činnosti a pokračovať v zlepšovaní a skvalitňovaní celého systému fungovania správy spotrebnej dane z liehu a z tabakových výrobkov.